Στέργιος Αδαμόπουλος (ερευνητής)

Ο Στέργιος Αδαμόπουλος (γενν. 1973) είναι Έλληνας ερευνητής, καθηγητής επιστήμης και τεχνολογίας ξύλου στο Γεωπονικό Πανεπιστήμιο της Σουηδίας (Swedish University of Agricultural Sciences) στην Ουψάλα, και επίσης εκλεγμένο μέλος (FIAWS) της Διεθνούς Ακαδημίας Επιστήμης Ξύλου.

Πρώτα χρόνια και σπουδές
Γεννήθηκε το 1973 στο Τσοτύλι του νομού Κοζάνης, όπου και πέρασε τα παιδικά του χρόνια. Ολοκλήρωσε τις εγκύκλιες σπουδές του στο Γενικό Λύκειο Τσοτυλίου το 1990.

Το 1990 εισήχθη στο Τμήμα Δασολογίας και Φυσικού Περιβάλλοντος στο Αριστοτέλειο Πανεπιστήμιο Θεσσαλονίκης και αποφοίτησε το 1995 με εξειδίκευση στις επιστήμες ξύλου. Εκπόνησε διδακτορικές σπουδές στη δομή και τις ιδιότητες του ξύλου στο ίδιο τμήμα και έλαβε το διδακτορικό του δίπλωμα με άριστα το 2001.

Kαριέρα και διακρίσεις
Ξεκίνησε την ερευνητική του καριέρα το 2002 όταν εργάστηκε ως μεταδιδακτορικός ερευνητής στην Ισπανία (2003-2004) στο ερευνητικό κέντρο ξύλου και επίπλου, AIDIMA, στη Βαλένθια. page 5

Την περίοδο 2006-2015 υπηρέτησε ως τακτικό μέλος ΔΕΠ στα Τμήματα Δασολογίας και Φυσικού Περιβάλλοντος στο Δημοκρίτειο Πανεπιστήμιο Θράκης στην Ορεστιάδα, και στο ΤΕΙ Θεσσαλίας, στην Καρδίτσα, στο πεδίο των επιστημών ξύλου. Τα ακαδημαϊκά έτη 2009 και 2014, διετέλεσε επισκέπτης καθηγητής - ερευνητής μέσω υποτροφίας της Γερμανικής Υπηρεσίας Ακαδημαϊκών Ανταλλαγών (DAAD - Guestlectureship "International Wood Technology") στο Πανεπιστήμιο Georg-August University στο Γκέτινγκεν της Γερμανίας.

Το 2015 έφυγε στο εξωτερικό και τον Φεβρουάριο του ίδιου έτους εκλέχθηκε τακτικός καθηγητής στο Πανεπιστήμιο του Λιναίου στη Σουηδία. Σήμερα ο Αδαμόπουλος εργάζεται ως καθηγητής πρώτης βαθμίδας στην επιστήμη και τεχνολογία ξύλου στο Τμήμα Δασικών Βιοϋλικών και Τεχνολογίας του Γεωπονικού Πανεπιστημίου της Σουηδίας, όπου και υπηρετεί από τον Νοέμβριο του 2020. Το επιστημονικό έργο του εστιάζεται σε τομείς έρευνας νέων προϊόντων ξύλου, για τη διασύνδεση της δασοπονίας με την τεχνολογία ξύλου, με ιδιαίτερη έμφαση στη μελέτη οικολογικών και πράσινων προϊόντων, όπως και συγκολλητικών ουσιών για σύνθετα ξύλινα υλικά.

Μέχρι τον Αύγουστο 2024, ο Αδαμόπουλος, μαζί με συνεργάτες του, έχει δημοσιεύσει περισσότερα από 100 επιστημονικά άρθρα σε ξένα περιοδικά και το ερευνητικό έργο του έχει αναγνωριστεί με περισσότερες από 2.700 ετεροαναφορές στη βάση Google Scholar.. Δραστηριοποιείται επίσης για θέματα ξυλείας στον διεθνή οργανισμό IUFRO (International Union of Forest Research Organizations) και είναι τακτικό μέλος της Διεθνούς Εταιρείας Ανατόμων Ξύλου, IAWA.

Το 2018 ο Αδαμόπουλος επιλέχθηκε τακτικό μέλος της συντακτικής επιτροπής (editorial board) στο έγκριτο επιστημονικό περιοδικό Wood Material Science and Engineering. το οποίο δημοσιεύει θέματα της επιστήμης ξύλου, Επίσης υπηρετεί ως επιστημονικός κριτής στα ξένα περιοδικά, Holzforschung και European Journal of Wood and Wood Products, και στο Wood and Fiber Science.

Το 2021 η ερευνητική ομάδα του συνέγραψε και υπέβαλλε –από κοινού- σε ευρωπαϊκό επίπεδο τα ερευνητικά προγράμματα με τίτλο, “BioGlue-Centre: Competence Centre for Bio-based Adhesives” και “EcoReFibre - Ecological solutions for recovery of secondary raw materials from post-consumer fibreboards” του ευρωπαϊκού πλαισίου HORIZON, με τον ίδιο ως γενικό συντονιστή.

Το 2023 η Διεθνής Ακαδημία Επιστήμης Ξύλου (IAWS), η οποία περιλαμβάνει διακεκριμένους ερευνητές ξύλου από όλο τον πλανήτη, εξέλεξε τον Αδαμόπουλο ως μέλος (fellow) για το ακαδημαϊκό και ερευνητικό έργο του.

Προσωπική ζωή
Από το 2020, ο Αδαμόπουλος ζει μόνιμα στη Στοκχόλμη. Είναι παντρεμένος και έχει δύο ανήλικα τέκνα.

Παραπομπές

Εξωτερικοί σύνδεσμοι
 Google Scholar
 ResearchGate

Κατηγορία:Διεθνής Ακαδημία Επιστήμης Ξύλου
Κατηγορία:Έλληνες επιστήμονες
Κατηγορία:Έλληνες επιστήμονες ξύλου
Κατηγορία:Έλληνες δασολόγοι